Nordjyllands Beredskab ser frem mod en længere aktion på adressen.

Station Aalestrup er klokken 7.04 kørt til en gårdbrand på Brovejen. Det oplyser man på Twitter . Meldingen lød på Ildløs i større flisoplag, derfor blev station Aars og station Hobro kaldt til assistance. - Det er en frugtplantage, hvor der er ild i ladehallen, som er fyldt med maskiner og flisoplag. Der er styr på branden nu, men vi har haft en del udfordringer på grund af den kraftige blæst, fortæller indsatsleder Casper Weisberg. De to bygninger med flisoplaget og fyret i er helt ødelagte, mens de øvrige bygninger kun har mindre røgskader. Men selvom der er styr på branden, så ser beredskabet frem mod en lang dag på adressen. - Vi har en kran på vej nu, og hvis alt går fint, så er vi her de næste syv til otte timer. I værste tilfælde har vi en brandvagt til næste døgn, forklarer indsatslederen. Indsatslederen melder at ingen mennesker eller dyr er i fare.